Human papillomavirus
Human papillomavirus (HPV) (accurtamento pro virus del papilloma human) es un virus del familia Papillomaviridae qui es pathogene in humanes. Son contagiose inter humanes per contact del pelle o mucosas. Pote se manifestar per condylomas (verrucas).

Se estima que de 70 % ad 80 % del adultos in copulo sera infectate per un papillomavirus. Le majoritate del casos es asymptomatic ma alcun cippos son cancerogene (principalmente HPV-16, -18, -31 e -33). Papillomaviros son implicate in plus que 90 % del canceres del cervice uterin ma alsi altere canceres como le cancere del gula (gorga).

Es importante vaccinar le preadolescentes (pueras e pueros, typicamente inter 9 e 14 annos) contra papillomaviros cancerogene pro proteger les de futur canceres.

Classification
Se denombra plus de 200 genotypos differente de papillomaviros cuje 120 potente infectar humanes. Iste ultimes appartine a differente generes identificate per un character grec: Alphapapillomavirus, Betapapillomavirus, Gammapapillomavirus, Mupapillomavirus e Nupapillomavirus.

Per exemplo:
αPV 5: HPV-51, -82, etc.
αPV 6: HPV-56, etc.
αPV 7: HPV-18, -39, -45, -59, -68, etc.
αPV 9: HPV-16, -31, -33, -35, -52, -58, etc.
αPV 11: HPV-73, etc.

Pathogenicitate
Cippos HPV-16, -18, -31, -33, -35, -39, -45, -51, -52, -56, -58, -59, -68, -73 e -82 pote generar precancerose lesiones. HPV-6 e 11, inter alteres, son responsabile de condyloma acuminate o verruca genital.

De plus, le HPV-5 pote generar pelle carcinomas in patientes affectate de epidermodysplasia verruciforme (EV).

Prevention
Hodie, existe un vaccino protegente contra le cippos le plus pathogene: HPV-6, -11, -16, -18, -31, -33, -45, -52 e -58.

Juvenes debe esser vaccinate ante lor prime contamination (typicamente inter 9 e 14 annos).

Maladia viral
Cancere